DECIZIA COMISIEI
din 3 iulie 2008
de modificare a Deciziei 2000/572/CE de stabilire a condițiilor de sănătate animală și publică și de certificare sanitar-veterinară pentru importurile în Comunitate de preparate din carne care provin din țări terțe
[notificată cu numărul C(2008) 3301]
(Text cu relevanță pentru SEE)
(2008/592/CE)
COMISIA COMUNITĂȚILOR EUROPENE
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 alineatele (1) și (4), articolul 9 alineatul (2) litera (b) și articolul 9 alineatul (4) literele (b) și (c),
având în vedere Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (2), în special articolul 12,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (3), în special articolul 9,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (4), în special articolul 16,
întrucât:
(1)
Decizia 2000/572/CE a Comisiei (5) stabilește condițiile de sănătate animală și publică și de certificare sanitar-veterinară pentru importurile în Comunitate de preparate din carne care provin din țări terțe.
(2)
Ca urmare a intrării în vigoare a Regulamentelor (CE) nr. 852/2004, (CE) nr. 853/2004 și (CE) nr. 854/2004 și a Regulamentului (CE) nr. 2075/2005 al Comisiei din 5 decembrie 2005 de stabilire a normelor specifice aplicabile controalelor oficiale privind prezența de Trichinella în carne (6), este necesar să se modifice și să se actualizeze condițiile comunitare de sănătate și cerințele comunitare în domeniul certificării pentru importurile în Comunitate de preparate din carne, în vederea introducerii trimiterilor corecte la noua legislație.
(3)
TRACES (Trade Control and Expert System) este un sistem informatic veterinar integrat introdus prin Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (7). Standardizarea certificatelor de sănătate este esențială pentru prelucrarea informatică eficientă a acestora în sistemul TRACES.
(4)
Decizia 2007/240/CE a Comisiei din 16 aprilie 2007 de stabilire a noilor certificate veterinare de introducere a animalelor vii, a materialului seminal, a embrionilor, a ovulelor și a produselor de origine animală pe teritoriul Comunității, în conformitate cu Deciziile 79/542/CEE, 92/260/CEE, 93/195/CEE, 93/196/CEE, 93/197/CEE, 95/328/CE, 96/333/CE, 96/539/CE, 96/540/CE, 2000/572/CE, 2000/585/CE, 2000/666/CE, 2002/613/CE, 2003/56/CE, 2003/779/CE, 2003/804/CE, 2003/858/CE, 2003/863/CE, 2003/881/CE, 2004/407/CE, 2004/438/CE, 2004/595/CE, 2004/639/CE și 2006/168/CE (8) prevede că diferitele certificate sanitar-veterinare și de sănătate animală și publică cerute la importul animalelor vii, a materialului seminal, a embrionilor, a ovulelor și a produselor de origine animală pe teritoriul Comunității, precum și certificatele pentru tranzitul prin Comunitate al produselor de origine animală se bazează pe modelele standard de certificate sanitar-veterinare din anexa I la decizia respectivă.
(5)
Prin urmare, modelele de certificate din anexele II și III la Decizia 2000/572/CE ar trebui înlocuite cu modele noi pentru a se asigura compatibilitatea cu TRACES.
(6)
Pentru a se evita orice perturbare a comerțului, ar trebui autorizată utilizarea certificatelor emise în conformitate cu Decizia 2000/572/CE înainte de introducerea modificărilor prin prezenta decizie, pentru o perioadă de șase luni de la data aplicării prezentei decizii. Certificatele respective ar trebui acceptate pentru importul în Comunitate timp de 10 luni de la aplicarea prezentei decizii.
(7)
Prin urmare, Decizia 2000/572/CE ar trebui modificată în consecință.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2000/572/CE se modifică după cum urmează:
1.
Articolul 3 se înlocuiește cu următorul text:
„Articolul 3
Importul de preparate din carne este supus următoarelor condiții:
1.
preparatele din carne au fost produse în conformitate cu cerințele relevante stabilite în Regulamentele (CE) nr. 178/2002 al Parlamentului European și al Consiliului (9), (CE) nr. 852/2004 al Parlamentului European și al Consiliului (10), (CE) nr. 853/2004 al Parlamentului European și al Consiliului (11) și (CE) nr. 999/2001 al Parlamentului European și al Consiliului (12) așa cum se specifică în certificatul de sănătate la care se face trimitere în articolul 4 alineatul (2) din prezenta decizie;
2.
preparatele din carne provin dintr-o unitate sau din unități care pun în aplicare un program întemeiat pe principiile din analiza riscurilor și punctul critic de control (HACCP), în conformitate cu Regulamentul (CE) nr. 852/2004;
3.
preparatele din carne au fost congelate la o temperatură internă de cel mult - 18 °C la unitatea sau unitățile producătoare de origine.
2.
Articolul 4a se modifică după cum urmează:
(a)
la litera (a), „Decizia 94/984/CE” se înlocuiește cu „Decizia 2006/696/CE a Comisiei (13)
(b)
la litera (b), „Decizia 94/984/CE” se înlocuiește cu „Decizia 2006/696/CE”.
3.
Anexele II și III se înlocuiesc cu textul din anexa la prezenta decizie.
Articolul 2
Prezenta decizie se aplică de la 1 iulie 2008.
Cu toate acestea, transporturile de preparate din carne pentru care s-au eliberat certificate de sănătate în conformitate cu modelul stabilit de Decizia 2000/572/CE, înainte de introducerea modificărilor prin prezenta decizie și până la data de 31 decembrie 2008, sunt acceptate pentru importul în Comunitate până la 1 aprilie 2009.
Articolul 3
Prezenta decizie se adresează statelor membre.
Adoptată la Bruxelles, 3 iulie 2008.